CURS INTRODUCTIV

· realitate foarte diferită şi deosebit de eterogenă.

· este un termen pus în circulaţie de Franţa în sec XIX care consideră că deoarece cultura sa era, ca şi cele spaniolă şi portugheză, una latină, putea să îşi asume supremaţia şi leadership-ul pe acest continent.
· la venire pe acest continent europenii au găsit 3 civilizaţii puternice: maiaşii (în pen. Yucatan, sudul Mexicului şi Guatemala); aztecii (în valea centrală a Mexic); incaşii (în zona andină pe 3000 de mile din nordul Ecuador-ului până în sudul Chile).
· Un rol deosebit îl va avea fenomenul metisajului şi al apariţiei unor importante grupuri etnice şi rasiale noi (metişii, mulatrii, creolii, zambo).
Antecedentele istorico – politice ale regiunii:

A. Colonialismul:

· Dominaţia politică spaniolă şi portugheză a fost omogenă pentru tot acest teritoriu pe durata a trei secole şi care va lăsa o amprentă deosebită, în special în ceea ce priveşte efectele instituţiilor spaniole.
· Se dezvoltă instituţii politice sofisticate cu un înalt grad de birocraţie şi cu un nivel scăzut de participare din partea populaţiei indigene, majoritatea aparatului administrativ era spaniol.
· Aceste instituţii erau foarte ierarhizate şi centralizate. Autoritatea supremă administrativă era „Consiliul Indiilor” care îşi avea sediul în Spania, urmând apoi o organizare piramidală care cuprindea vice-regatele, audiencias (consilii locale), căpităniile generale, cabiles etc. Primul viceregat va fi cel al Noii Spanii (Mexicul de azi) stabilit în 1535, iar în 1544 va fi înfiinţat cel al Peru-lui. În 1717 (ulterior în 1739) va fi stabilit vice-regatul Noii Granade (Columbia, Ecuador, Bolivia) şi în 1776 Vice-regatul La Plata (Argentina, Uruguay, Chile).
· Această birocraţie va duce la apariţia unor conflicte de jurisdicţie, dar în acelaşi timp funcţionau ca nişte instrumente de control reciproc.

· Se vor da o serie de legi cunoscute drept „Las Leyes del India”  elaborate de către Consiliul Indiilor, care reglementau toate aspectele vieţii locuitorilor.

· Autorităţile locale beneficiau însă de o autonomie practică astfel încât apare celebra formulă „Obedezco pero no cumplo”.
· Dominaţia spaniolă se va dezvolta în liniile Conciliului de la Trento, deci ale Contrareformei. Biserica Catolică va avea un rol fundamental în America Latină în special prin ordinele religioase (iezuiţi, dominicani, franciscani etc) care vor controla într-o primă fază universităţile. Respingerea protestantismului va împiedica pătrunderea în regiune a gândirii iluministe (Octavio Paz spune că „America Latină este fiica contrareformei”). Apar astfel o frică de libertate, critica democraţiei, o convingere asupra misiunii divine a monarhului etc care vor avea influenţe în mentalul colectiv până în zilele noastre.
· Activitatea economică este caracterizată şi ea de lipsa liberei iniţiative şi a liberului comerţ, fiind tributară aceloraşi ideologii şi dogme.

· Iniţial structurile economice aveau la bază teoriile mercantiliste care susţineau importanţa acumulării a unei cantităţi cât mai mari de metale preţioase. Astfel se va pune accentul pe activitatea minieră care se făcea pe baza muncii indiene.
· Comerţul era şi el controlat de către autorităţi, astfel doar câteva oraşe aveau dreptul să facă comerţ liber (Veracruz, Cartagena,Lima/Callao, Panama), la fel ca şi în Spania unde iniţial tot comerţul cu coloniile se făcea prin Cadiz şi Sevilla. Se dezvoltă astfel contrabanda care va deveni o constantă în America Latină (vezi H. de Soto)
· Agricultura va fi şi ea văzută ca o modalitate de obţinere de beneficii apărând astfel marile latifundii. Se dezvoltă „haciendas” imense, aproape autonome, care se transmiteau ereditar, cu peoni aserviţi, apărând astfel o nouă formă de feudalism târziu. 
· Se punea problema mâinii de lucru, deoarece numărul indigenilor a scăzut enorm (unele statistici dau scăderi de până la 95% în mai puţin de 100 de ani). Într-o primă fază indigenii aparţineau bisericii, reprezentanţilor regelui sau conquistador-ilor care îi puteau folosi după bunul plac. În 1542 monarhia va da o serie de legi prin care băştinaşii erau scoşi de sub tutela cuceritorilor şi intrau direct sub cea a Coroanei. Se dezvoltă ulterior practica „encomiendas” prin care regele dădea în grija celor veniţi în colonii un număr de indigeni cu scopul de ai instrui şi evangheliza, în realitate o formă mascată de sclavaj.
· Caracteristicile vieţii sociale în această perioadă pot fi rezumate la dominaţia peninsularilor, exterminarea indigenilor şi sporirea numărului mixajelor rasiale şi etnice.

· Populaţia indigenă era extrem de diferită rezultă astfel o influenţă diversă: zone cu culturi şi civilizaţii puternice (instituţii politice, relaţii de proprietate diverse, culturi sofisticate) şi zone cu o populaţie dispersată. Asta este o explicaţie pentru înfiinţarea celor două vice-regate iniţiale (al Noii Spanii şi al Peru-lui – acolo fiind civilizaţii puternice), în alte zone nefiind nevoie de instituţii aşa de bine organizate. Aceste influenţe se menţin până în zilele noastre: zone cu comunităţi indigene puternice apar în Mexic - Chiapas, Guatemala – Rigoberta Menchu, Ecuador, Peru; în timp ce în Cuba unde nativii au dispărut datorită bolilor, Argentina, Uruguay, Columbia unde erau dispersaţi, se dezvoltă elementele metise şi negrii.
· Puterea administrativă şi politică era exercitată de „peninsulares” veniţi din Spania. Odată cu dezvoltarea latifundiilor, multe dintre ele deţinute de „criollos” (albi născuţi în Lumea Nouă) care îşi sporesc treptat puterea economică, apare un conflict între aceştia şi alogeni, care va avea un rol important în lupta pentru independenţă. Se dezvoltă o nouă nobilime care avea funcţii la nivelul local (audiencias, cabildos) dar nu şi la cel central.
· O altă caracteristică importantă este modificarea bazelor etnice şi rasiale (de ex. în 1570 albii constituiau 1,3%, metişii şi negri 2,5%, indienii 96,3%; în 1825 proporţiile erau diferite: 18,2% albi, 28,3% metişi, 11,9% negri şi doar 41,7% indigeni). În cazul Braziliei situaţia era diferită negrii reprezentând aproape 50%, iar indienii sub 10%.
B. Independenţa:

· Se va produce de formă rapidă şi omogenă, între 1808 – 1824, excepţie făcând statele din Caraibe care vor întârzia până la sfârşitul secolului. Statele rezultate în urma procesului de independenţă se păstrează până astăzi (doar Panama a apărut în 1903 desprinzându-se din Columbia). 
· Bazele independenţei stau în modificarea relaţiilor de putere: astfel se introduce sistemul intendenţilor care erau guvernatori locali numiţi de către rege dintre peninsulari, care nu mai răspundeau faţă de vicerege, ci direct faţă de Coroană; se introduce practica vinderii anumitor demnităţi locale (judecători, membri ai consiliilor locale etc) de care vor beneficia creolii bogaţi, care îşi sporesc influenţa; armata era în special alcătuită din localnici; scade influenţa bisericii (1767 iezuiţii sunt expulzaşi şi proprietăţile lor preluate de rege); se dezvoltă comerţul (1778 Decretul privind Comerţul Liber care termina monopolul câtorva state) etc.
· Războaiele napoleoniene au stat la baza independenţei statelor din America Latină. Astfel impunerea lui Joseph pe tronul Spaniei a dus la apariţia unei „junte” dominate de liberali, în Sevilla care urma să guverneze în numele lui Ferdinand al VII-lea. În 1812 va proclama o nouă Constituţie care afirmă autoritatea Parlamentului, aboleşte Inchiziţia şi restrânge rolul regelui.

· Creolii din colonii la rândul lor l-au respins pe Joseph, şi susţinând că Spania nu mai are conducător, cer ca suveranitatea să revină poporului.

· Scurt istoric al mişcării de independenţă:

· O primă manifestare are loc în Buenos Aires care se dezvoltase foarte mult ca urmare a liberalizării comerţului şi care va respinge în 1807 o escadră britanică care ocupase oraşul, acţiune realizată fără sprijinul autorităţilor centrale. În 1810 se creează o juntă a Provinciei La Plata, care va guverna în numele lui Ferdinand al VII-lea, abia în 1816 un congres va declara formal independenţa.
· În 1810 o mişcare asemănătoare va izbucni în Caracas unde cabildo-ul municipal va dărâma pe căpitanul-general şi va organiza o juntă. Printre liderii acesteia se va număra şi Simon Bolivar. Congresul care conducea Venezuela va declara în 1811 independenţa acesteia. Forţele spaniole vor interveni însă, urmând o perioadă de confruntări armate. 
· Noua Spanie va recunoaşte autoritatea juntei din Sevilla şi va rămâne regalistă până în 1821. Partea de nord a Mexicului vor avea loc lupte între regalişti şi forţele independentiste, conduse de clerici, care vor culmina cu declaraţia de independenţă a Congresului din Chilpancingo în 1813. Ei vor fi însă înfrânţi.

· O a doua fază a luptei pentru independenţă va începe în 1816 când Bolivar va reveni din exil şi va reuşi să elibereze până în 1821 Venezuela, Columbia, Ecuador, pe care va încerca să le unească în Marea Columbie. ( „Generalul în labirintul său” de Gabriel Garcia Marquez, „Insula lui Robinson” de Arturo Uslar Pietri.)
· Jose de San Martin va elibera Peru şi Chile. Bătălia de la Ayacucho reprezentând momentul final al obţinerii independenţei pentru America de Sud.
· În Mexic, Augustin de Iturbide, cel care înfrânsese forţele independentiste va conduce o mişcare antiregalistă şi va declara Mexic-ul independent sub forma unui imperiu condus de el, care va dura doar 2 ani, până în 1823.

· Statele Americii Centrale au făcut parte iniţial din imperiul lui Iturbide, dar la abdicare acestuia se vor declara independente.

· Brazilia a avut o evoluţie diferită. Invazia lui Napoleon în Portugalia va face ca monarhul să se retragă în Brazilia, unde va lua o serie de măsuri pentru dezvoltarea comerţului, pentru crearea unor instituţii moderne. Dom Joāo se va reîntoarce în Europa, lăsândul pe fiul său Dom Pedro ca prinţ regent al celor două regate. Acesta va convoca în 1822 o Adunare Constituientă. Cortes-ul din Lisabona i-a cerut să se întoarcă, dar el a refuzat şi a declarat independenţa.

· Caracteristicile acestui proces:
· Adoptă constituţionalismul liberal scris, poporul intră dintr-odată în ep0ca modernă şi au trebuit să articuleze ceva pe baza experienţei revoluţiilor franceză şi americană. Se ia o doctrină politică exterioară cea a constituţionalismului liberal şi se aplică aici. 

· Toate (cu excepţia Braziliei) vor adopta republicanismul. În ceea ce priveşte raporturile de forţă între puterile din stat se preia modelul prezidenţialist din Constituţia Americană.

· Pentru toate independenţa s-a obţinut pe cale violentă, în unele cazuri chiar a avut loc un război civil, pentru că obţinerea independenţei a presupus o ruptura socială, o fracturare a societăţii.

C. Secolul XIX:

· Cronologia acestei perioade este diferită în funcţie de elementul considerat definitoriu. Astfel apare o periodizare politică şi una economică.
· D.p.d.v. politic:
· 1830 – 1870 – perioada caudillismului, o perioadă turbulentă, cu conflicte militare, războaie civile, predominanţa „caudillos” (lideri militari şi politici, de la „kaid” în arabă = şef). Aceştia erau de obicei latifundiari care posedau peoni, putând astfel să îşi creeze armate proprii, în general „caudillos” regionali. Metişii erau inferiori d.p.d.v. economic şi atunci încearcă să compenseze prin implicarea în politică şi în structurile militare. Autoritatea statului este redusă, apar încercări de centralizare şi concentrare a puterii, uneori îmbracă aspecte dictatoriale. („Doña Barbara” de Romulo Gallego şi „Eu, Supremul” de Arturo Roa Bastos)
· 1870 – 1898 perioada triumfului liberalismului, în special cel economic.
· 1898 – 1930 intrarea SUA în viaţa politică a Americii Latine pe baza Doctrinei Monroe, după ce Spania va abandona regiunea, aceasta devine patronul regiunii (substituirea capitalului britanic, exploataţiile fructifere din America Centrală şi Caraibe care vor da naştere modelului de republică bananieră, tema Canalului Panama început în 1903). 
· D.p.d.v. economic:
· 1830 – 1850 – zorii independenţei. Perioadă de criză economică ca urmare a distrugerilor provocate de războaie. Deşi America Latină participase anterior la comerţul mondial, războaiele au dus la încetarea legăturilor comerciale. Revoltele locale şi tulburările permanente, datoriile mari, fragmentarea etc, au făcut ca economia latino-americană să îşi revină greu. Exporturile erau în principal de materie primă, se importau produse manufacturiere, competivitatea economică era scăzută, se cerea protecţia producătorilor locali, era un interes al marilor latifundiari să păstreze o societate bazată pe agricultură.
· 1850 – 1880 – penetrarea economiei internaţionale. America Latină va încerca treptat să se integreze în economia mondială pe baza utilizării muncii şi a pământului ca principali factori de producţie. Apare fenomenul imigraţiei din Europa, care va duce la creşterea forţei de muncă. Se dezvoltă infrastructura însă insuficient. Industria locală se dezvoltă puţin datorită concurenţei cu exteriorul, lipsei de competitivitate, lipsei protecţionismului. Se menţine structura stratificată, ierarhizată şi inegalităţile.
· 1880 – 1900 – iniţierea dezvoltării bazate pe export-import. Revoluţia industrială din Europa a dus la creşterea cererii de materii. Se dezvoltă astfel exporturile, cresc investiţiile străine în special în infrastructură şi în controlul sectoarelor cheie. Astfel apare un model economic dependent de ceea ce se întâmplă în alte regiuni, slab industrializat, cu inegalităţi puternice. Apar modificări şi în structurile sociale, tot mai multe sectoare implicându-se în politică. Apar tot mai multe încercări de centralizare, elitele preluând puterea fie direct în alianţă cu militarii (democraţii oligarhice), fie prin intermediul unor dictatori (Porfirio Diaz în Mexic). Caudillos încep să dispară.
· 1900 – 1930 – expansiunea dezvoltării bazate pe export-import. Este o perioadă de remarcabilă prosperitate economică. Se dezvoltă o clasă mijlocie, dar şi proletariatul care începe să se organizeze (sindicalism, anarhism etc). Creşterea sectorului urban, în detrimentul celui rural, dar economia rămâne în continuare predominant agrară. Sunt cooptate clasele mijlocii la conducere, încercări de reformism. Liberalismul se dovedeşte greu de pus în aplicare într-o realitate diferită, astfel încât treptat încep să apară limitările acestuia atât pe plan politic, cât şi economic. 
· Una dintre problemele fundamentale a fost aceea a „state-building” şi „nation-building”, pentru că la începutul secolului aceste ţări nu sunt state, trebuie creată o monedă, o armată, universitatea etc. Se vrea crearea unui stat pe baza dispariţiei statului spaniol, dar cu o bază rămasă, rezultând astfel 20 de ani de probleme. Unii specialişti afirmă că aceasta este încă de realizat în America Latină (ex. Columbia 50% din teritoriu e controlat de FARC, problemele de guvernabilitate). Problema indigenismului este şi ea una care aşteaptă încă rezolvarea. 
D. Secolul XX:

· Pentru unii începe în 1910 odată cu Revoluţia Mexicană care reprezintă o viziune diferită, aceea a implicării ţăranilor indigeni în politică. Pentru alţii odată cu marea criză economică care va duce la apariţia „matricei stato-centrice” ce va rezista până în anii 80, caracterizată de rolul crescut al statului în viaţa socială, dezvoltarea diverselor model de populism (dus chiar la extrem în cazul sultanismului). Începerea Războiului Rece va duce la apariţia unei logici noi, bazată pe dualismul inamic-amic, amplificată de revoluţia cubaneză din 1959. 
· Perioada 1930 – 1960 este cunoscută sub denumirea de industrializare prin substituirea importurilor. Criza economică şi căderea preţurilor la materia primă a făcut ca problema industrializării să se pună foarte acut. Soluţia g​ăsită a fost aceea a obţinerii unei sporite independenţe  economice prin construirea propriei industrii. Astfel economiile Americii latine deveneau mai puţin dependente şi ca atare mai puţin vulnerabile la şocuri şi crize economice.
· Industrializarea prin substituţia importurilor a fost relativ de succes. Acest proces a avut şi nişte consecinţe sociale puternice, ducând la modificarea structurilor sociale. Astfel proprietarii de pământuri îşi pierd poziţia dominantă, ei fiind înlocuiţi de o burghezie industrială. Se dezvoltă totodată proletariatul urban care creşte în număr şi importanţă. Aceste procese sociale au influenţă şi în politică, apar astfel alianţe între întreprinzători, clasa de mijloc şi forţele armate, dar şi „fronturi populare” care grupează părţi ale societăţii apropiate cercurilor de stânga.
· În anii 70 în America Latină erau mai multe tipuri de regimuri autoritare (diferite de cele totalitare), dar şi unele democratice:

· State birocratic-autoritare (Gugliermo O’Donnell) caracterizate prin:

· prezenţa forţelor armate la putere (regimuri militare). Anterior militarii aflaţi în funcţii politice nu reprezentau armata, acum forţele armate se încorporează politicii, devin un fel de partid politic.

· doctrina securităţii naţionale care se constituia într-o ideologie clară, este predată şi învăţată în şcoli străine, de obicei în Panama, de către nord-americani. Nu era strict de origine americană, ci era influenţată de gândirea militară franceză împotriva decolonizării, nu se lupta contra unui inamic extern ci împotriva subversiunii interne, în special contra comuniştilor şi a gherilei. Toate mijloacele erau permise pentru că se considerau într-un război.
· etatismul exacerbat, în tradiţia populismului, în care statul vrea să controleze tot, să reglementeze şi să conducă tot.

· State în care era un autoritarism-militar care dorea dezvoltarea:
· se aseamănă cu modelul anterior pentru că armata era la putere, are un puternic caracter etatist, dar are în plus ideea construcţiei statului naţional.

· au fost mai reţinute în încălcarea drepturilor omului (nu au fost masacre, torturi, în special lipsa drepturilor politice).

· doresc dezvoltarea unor state naţionale pentru dezvoltarea ţării, un program de dezvoltare.

· au apărut în special în ţările andine, pentru că aici forţele armate aveau un caracter diferit faţă de celelalte zone (mai amestecate, caracter popular, faţă de caracter aristocratic).

· În Panama unde se revendică Canalul, se construieşte ca ţară în acelaşi timp cu canalul. Le-a revenit în 1999.
· State sultanistice:
· statul este guvernat ca o întreprindere privată.

· armata este importantă ca element de control, dar este subordonată direct liderului.

· Nicaragua, Republica Dominicană, Paraguay.

· Situaţie hibridă:
· situaţie hibridă între stat birocratic şi sultanistic, armata are un rol sporit, dar apare şi rolul liderului.

· Haiti, Guatemala, Honduras, Salvador.

· Mexic:

· caz aparte, are elemente ale tuturor acestor regimuri, fără a fi un regim care să se poată încadra în tipare. Mario Vargas Llosa îl numeşte „dictatura perfectă”.

· State democratice:

· au fost dictaturi în anii 40 dar a făcut ulterior tranziţia spre democraţie. Costa Rica, Venezuela, Columbia.

E. Tranziţia şi consolidarea democratică:

· tranziţia începe în 1977 şi durează până în 1989. au fost foarte diverse. În general paşnice. Spre deosebire de Europa de Est aici întâi s-au democratizat şi apoi s-au liberalizat.
· Consolidarea democratică nu este încheiată (problema pedepsirii încălcării drepturilor omului şi a crimelor, reminiscenţe autoritare, crize economice etc).
